Darío Castrillón Hoyos

**Darío Castrillón Hoyos** (født 4. juli 1929 i Medellín i Colombia, død 18. mai 2018 i Roma i Italia) var en av den katolske kirkes kardinaler og var prefekt for Kongregasjonen for kleresiet i Den romerske kurie til oktober 2006.

## Liv og virke
### Bakgrunn
Castrillón studerte til prest ved seminarene i Antioquia og i Santa Rosa de Osos og ble deretter sendt for høyere studier i Roma.

### Prest
Castrillón ble presteviet den 26. oktober 1952 i den romerske basilika Santi XII Apostoli etter å ha fullført sine teologiske studier ved det pavelige universitet Gregoriana i Roma. Der hadde han tatt doktorgrad i kirkerett. I Europa hadde han dessuten spesialisert seg innen områdene religionssosiologi, forretningsetikk og statsvitenskap ved fakultetet for sosiologi ved Katholieke Universiteit Leuven i Belgia.

I Colombia ble han kapellan i to landsens menigheter, dosent i kirkerett og generalsekretær for den colombianske bispekonferanse.

### Koadjutorbiskop av Pereira
I 1971 ble han utnevnt til koadjutor-biskop med etterfølgelsesrett av Pereira. Han ble bispeviet 18. juli 1971 av nuntius og erkebiskop Angelo Palmas; medkonsekrerende var koadjutor-erkebiskop Aníbal Muñoz Duque av Bogotá, og biskop Baltasar Álvarez Restrepo av Pereira.

### Biskop av Pereira
Han overtok ansvaret for dette bispedømmet i 1976. 

Fra 1983 til 1987 var han dessuten generalsekretær for Rådet for latinamerikanske bispekonferanser, og president for samme råd fra 1987 til 1991. 
### Erkebiskop av Bucaramanga
Han ble den 16. desember 1992 utnevnt til erkebiskop av Bucaramanga av pave Johannes Paul II.

### Kardinal
Den 15. juni 1996 ble han hentet til Vatikanet som pro-prefekt for Kleruskongregasjonen (med tittel prefekt så snart han ble kardinal, i 1998). I 2000 ble han også leder for Den pavelige kommisjon «Ecclesia Dei», som var opprettet av pave Johannes Paul II for å gjøre det mulig for tradisjonalistiske skismatikere å vende tilbake til Kirkens fulle fellesskap. Det ble regnet som en stor personlig triumf for kardinal Castrillóns da en stor gruppe skismatiske i januar 2002 vendte tilbake til fullt fellesskap med Den katolske kirke, nemlig St. Jean Marie Vianney-brorskapet i Brasil. Han ble den 2. mai 2002 utnevnt til medlem av Kongregasjonen for gudstjenesten og sakramentsordningen.

Oppgaven som leder av «Ecclesia Dei» beholdt han også etter at han ble pensjonert fra Kleruskongegasjonen i 2006.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937 
* Pave Paul VI (1897-1978) *1954 
* Erkebiskop Angelo Palmas (1914-2003) *1964
* Kardinal *Darío Castrillón Hoyos* (1929-2018) *1971

## Referanser


## Eksterne lenker
* Fyldige kardinalsbiografier på norsk – katolsk.no
*  Biografi på The Cardinals of the Holy Roman Church